Hvis du har medarbejdere, der har aftalt arbejdsvilkår, der betyder, at deres effektive arbejdstid ikke forøges som følge af afskaffelsen af store bededag som helligdag, falder de uden for den gruppe af fastlønnede, der skal kompenseres. Det gælder fx medarbejdere, der aldrig arbejder om fredagen, og som ikke i forvejen kompenseres, når søgnehelligdage falder på dage, hvor medarbejderen ikke arbejder – i dette tilfælde fredage.
Eksempel på medarbejder, der IKKE skal modtage løntillæg:
En medarbejder er ansat til at arbejde fast mandag til torsdag og modtager en fast månedsløn. Det er aftalt mellem parterne, at hvis en søgnehelligdag falder på en arbejdsdag, gives der fri med løn. Falder en søgnehelligdag derimod på en arbejdsfri dag, vil den pågældende søgnehelligdag være uden betydning for medarbejderens arbejdstid. I dette tilfælde vil medarbejderens effektive arbejdstid ikke blive berørt af afskaffelsen af store bededag som helligdag, og medarbejderen vil derfor ikke skulle modtage store bededagstillægget.
Eksempel på medarbejder, der SKAL modtage løntillæg:
En medarbejder er ansat til at arbejde fast mandag til torsdag og modtager en fast månedsløn. Det er aftalt mellem parterne, at hvis en søgnehelligdag falder på en arbejdsdag, gives der fri med løn. Falder en søgnehelligdag på en arbejdsfri dag, er det ligeledes aftalt, at medarbejderen vil blive kompenseret ved at arbejdstiden i den pågældende uge bliver nedsat med ⅕, så medarbejderen på lige fod med sine kollegaer oplever en nedsat arbejdstid i uger med søgnehelligdage, uanset hvornår på ugen de falder. I dette tilfælde vil medarbejderens effektive arbejdstid blive berørt af, at store bededags er afskaffet som helligdag, og medarbejderen vil derfor skulle modtage store bededagstillægget.